remissie voer pieter de smet
kaerle etcetera allen jegewoirdigen ende toecomende doen
te wetene dat wy ontfangen hebben die oitmoedige supplicatie
van pieter de smet brieder poorter onser stadt van bruessel inhoudende
hoedat hy suppliant ende amelryck vanden bossche zyn schoon vader
woenende binnen der selver onser stadt hebben op des heilichs sacraments
dach lestleden des noenens gheten ten huyse van anthuenis
vanden bossche huerlieder neve woenende aldernaest der deuren
vanden voirs. amelryck ende zyn naer maeltyt tsamen om
hen te recreeren gaen wandelen naer de anderlechsche poorte ende
comende omtrent der bruggen geheeten ten cruysken cruysken
opten anderlechschen steenwech voirs. heeft de voirs. amelryck
aldaer gevonden een vrouken die onlancx getrouwt hadde een
wylen zyn knape tegen de welcke de selve amelryck is een
luttel tyts blyuen coutene ende es de voirs. suppliant met heynken
vanden bossche scholier ende ander kinderen des voirs. amelrycx
die wyle voirgegaen tot aende voirs. anderlechsche poorte ende
aldaer commende heeft de voirs. heynken ommesyende geseyt totten
voirs. suppliant peeter ziet ginder leeght myn vader onder tvolck
ende de suppliant die van egheene arghe en wiste hem ommekeerende
ende ziende dat voir het teppeken staende vast neuen de
voirs. brugge ten cruysken vele volcx vergadert was is ter
stont haestelinge wederomme gekeert ende commende byde
voirs. brugge heeft gesien dat de weerdinne van den
voirs. teppeken hadde de huysvrouwe vanden voirs. amelryck moeder vanden huysvrouwe
desselfs suppliants onder de voeten geworpen hadde om de welcke van een te sceyden
heeft de voirs. suppliant de voirs. weerdinne genomen in zyn armen ende huer vanden voirs.
zynen schoenmoeder getrocken, dwelck ziende een wylen geheeten sommelier van
flissingen careelbacker die alsdoen int voirs. teppeken sat en dranck is ter
stont vuytgecomen ende den voirs. suppliant toeschietende heeft hem metten
halze genomen ende ter eerden geworpen ende als de suppliant hem zeluen
heeft gemeynt op te richtene ende op zynen eenen knye was heeft de voirs.
wylen sommelier den suppliant wederom te neder geworpen ende metten
zeluen worpe gegeuen een groote scrabbe oft quetsuere in zynen hals
dwelck gevoelende de selve suppliant ende ziende dat de voirs. sommelier hem
van zyne lyue euelen wilde dair tegen hy nochtans noyt yet vuytstaende noch
arch woort gehadt en hadde heeft om zyn lyf te verweerene vuytgetrocken
zyn dagge ende daermede den voirs. wylen sommelier die op hem lach hebbende een
weymes ende dagge geraect ende gegeven een cleyne quetssuere in zynen buyck
dair aff hy omtrent drye weeken dair naer by quaeden toesiene oft
anderssins is afliuich geworden hebbende nochtans voir zyn aflivichtyt
bekint in presentie van diuersche persoenen dat hy suppliant op hem nyet
versocht en hadde ende hoewel tselue ongeual den voirs. suppliant zere
hertelycken leet es ende dat tselue oick gebuert es in nootweer van zynen
lyue nietmin beduchtende rigeur van justicien heeft hy hem moeten
absenteren buyten onsen lande van brabant ende stede van bruessel vuyten
welcken hy ouermits tfeyt ende manslacht bouen verclaert gebannen es
op zyn lyff aldaer hy nyet en zoude wederom doiren noch moegen
commen gaen noch converseren maer met zynder huysvrouwe gaen dolen in
anderen vreempden landen in grooter ongenuechten desolacien ende
eewiger destructien ten zy dat hem hier op onze gracie verleent
worde zoe hy zeyt ons oitmoedelick biddende om de selve ende
hem tvoirs. fait ende manslach te willen vergeuen zonderlinge
in faueur ende contemplacien vander blyder incompste van onse
zeer lieue ende zeere beminde zustere die coninghinne van
denemarcken binnen deser onser stadt van bruessel ende hem dair
af doen expedieren onse oepene brieve van remissien in
behoirlycker formen soe eyst dat wy de saken voirs. ouergemerct
den voirs. pieter de smet suppliant genegen wesende tot zynder bede
ende supplicatie ende willende hem in dit stuck gracie ende
genade prefereren voir rigeur van justicien bysonder in faueur
ende contemplacie vander blyder incompste van onse zeere lieue
ende zeere beminde zustere die coninghinne van denemercken
binnen dese onse stadt van bruessel hebben inden geualle als bouen
vergeuen, quytgescholden ende geremitteert vergeven quytscelden
ende remitteren vuyt onse zonderlinge gracie mits desen
onsen brieue tvoirs. fait ende manslacht mitsgaders alle
peyne ende boete corporelle ende criminelle daer inne hy
ter causen van dyen met diesser aencleeft jegens ons ende justicie
mesdaen mesbruyct ende verbuert het mach hebben ende
vuyt onse meerder gracie hebben oyck gerappelleert ende
te nyete gedaen rappelleren ende doen te nyete oyck
midtsdesen den ban die ter causen van dien tegens hem gepron uncieet mach
wesen ende hebben hem als dair af wederstelt ende gerestitueert,
wederstellen ende restitueren tot zynen goeden name ende fame in
onsen voirs. lande ende hertoochdom van brabant bysonde® in onse voirs.
stadt van bruessel ende allen anderen onsen landen ende heerlicheden
mitsgaders tot zynen goeden ongeconfisqueerden goeden in dien hy eenige
heeft gelyck ende alzoe hy was voir de toecompste vanden faite
voirs. imponerende hier op een eewich zwigen ende silencie onsen procureur
generael ende allen anderen onse justicien ende officien satisfactie ende beteringe
eerst ende alvoeren gedaen byden voirs. suppliant der partien geinterescheert in dien
die nyet gedaen en is ende eenige dairtoe staet civilyck alleenlyck
behoudelick dat de voirn. suppliant gehouden zal wesen tvoirs. feyt
ende manslacht tegens ons te beteren civilick naer de gelegentheyt
vanden mesdaet ende faculteyt van zyne goeden mitds oic betalende die
redelycke costen van justicien indien datter eenige gedaen oft
naergeuolcht zyn ter tauxacie ende arbitraige van onsen lieuen ende
getruwen de cancellier ende lieden van onsen rade in brabant die wy
dair toe committeren ontbieden dairomme ende beuelen den seluen van
onsen rade in brabant dat voir hemlieden geroepen diegene die daertoe
behoeren geroepen te worden zy procederen wel ende duechdelick ter verificatie
ende interinemente van dese onse brieue nair haer vorme ende inhoude ende dies
gedaen ende de voirs. ciuile boete getaxeert ende betaelt zynde in handen vanden
ghenen van onse ontfangers ende anderen officien diet behoeven sal die dair af gehouden
wordt rekeninge bewys ende reliqua te doene tonsen proffyte metten anderen
penningen van zyne ontfange zy onse overamman van bruessel ende alle andere onse rechts
justicieren ende officieren wien dat aengaen sal moegen huere stedehouderen jegewoirdich
ende toecomende ende een yegelyc van hen zoe hem toehehoiren sal moegen doen
laten ende gedoigen den voirn. pieter de smet suppliant van dese onse gracie
remissie quytsceldinge ende rappel van banne gelyc ende inder manieren als bouen
rustelyc vredelyck ende eewelic genyeten ende gebruycken sonder hem te doene oft te
laten gheschieden in lyue noch in goede eenich hinder letsel oft moyenesse ter contrarie
maer indien zyn lyf oft eenige van zyne ongeconfisqueerden goeden waeren daeromme gevangen
becommert oft gearresteert dat zy die terstont stellen tot volcommen deliuerantie want
ons alzoe gelieft ende ten eynde dat dit goet vast ende gestadich blyue tot eewigen
dagen soo hebben wy onsen zegel hier aen doen hangen behoudelick in anderen
zaken onser rechte ende eenenyegelycken den zyne in al gegeuen in onse stadt
van bruessel inde maent van julio int jaer ons heeren duysent vyfhondert dry
ende twintich ende van onse rycken te wetene vanden roomschen ende hongrien tvierde
ende van spaignien ende anderen tachste aldus stont gescreuen bouen opte plycke
byden keyser in zynen rade ende geteekent dublioul ende noch visa